ప్రముఖ తత్వవేత్తగా, రాజనీతి కోవిదుడిగా పేరుపొందిన సర్వేపల్లి రాధాకృష్ణన్ సెప్టెంబర్ 5, 1888న ఇప్పటి తమిళనాడు రాష్ట్రంలోని తిరుత్తణిలో జన్మించారు. వీరి పూర్వీకుల నివాసం ప్రస్తుత నెల్లూరు జిల్లాలోని సర్వేపల్లి. ప్రారంభంలో అధ్యాపక వృత్తిలో జీవనం ఆరంభించిన రాధాకృష్ణన్ ఆంధ్రా విశ్వవిద్యాలయం, కాశీ హిందూ విశ్వవిద్యాలయంలకు వైస్ ఛాన్సలర్‌గా పనిచేశారు. ఈయన్ అరచించిన "ఇండియన్ ఫిలాసఫి" గ్రంథం ప్రసిద్ధి చెందింది. స్వాతంత్ర్యానంతరం సోవియట్ (ఇప్పటి రష్యా)లో రాయబారిగా పనిచేశారు. 1952లో భారత తొలి ఉప రాష్ట్రపతిగా, 1962లో రెండవ రాష్ట్రపతిగా ఎన్నికైనారు. 1954లో దేశంలో అత్యున్నతమైన భారతరత్న అవార్డు ప్రధానం చేయబడింది. ఏప్రిల్ 17, 1975న రాధాకృష్ణన్ మరణించారు. ఈయన జయంతిని గురుపూజోత్సవంగా జరుపుకుంటారు.